Broj: 711-I-199-P-9/23-03-24

Zagreb, 13. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Kristine Črček,** za davanjem očitovanja Povjerenstva,na 199. sjednici održanoj dana 13. siječnja 2023.g. donosi sljedeće

**OČITOVANJE**

1. **Sukladno odredbi članka 18. stavka 1. ZSSI-a, općinski načelnik kao obveznik u smislu ZSSI-a ne može istovremeno obavljati funkciju člana/predsjednika uprave trgovačkog društva.**
2. **Sukladno odredbi članka 19. stavka I. ZSSI-a, ukoliko općinski načelnik ima 5% i više dionica odnosno udjela u vlasništvu (kapitalu) trgovačkog društva za vrijeme obnašanja javne dužnosti treba prenijeti svoja upravljačka prava na temelju udjela u kapitalu društva na drugu osobu ili na posebno tijelo, osim na s njim povezane osobe.**

Obrazloženje

Zahtjev za očitovanjem Povjerenstva podnijela je Kristina Črček. U Povjerenstvu zahtjev je zaprimljen 05. siječnja 2023. pod poslovnim brojem 711-U-113-P-9/23-01-1, povodom kojeg se vodi predmet broj P-9/23.

Podnositeljica u zahtjevu postavlja upit može li općinski načelnikbiti direktor jedne/više tvrtki uz napomenu da je istovremeno i vlasnik i direktor. Nadalje, postavljen je upit, u slučaju da načelnik ne može biti direktor tvrtke, a kao direktor neke tvrtke odlučio se kandidirati za općinskog načelnika, u kojem roku mora dati ostavku na mjesto direktora, odnosno mora li to biti prije preuzimanja funkcije načelnika ili u nekom drugom roku nakon preuzimanja iste.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Člankom 19. stavkom 1. ZSSI-a propisano je da obveznik koji ima 5% i više dionica odnosno udjela u vlasništvu ( kapitalu trgovačkog društva) za vrijeme obnašanja javne dužnosti treba prenijeti svoja upravljačka prava na temelju udjela u kapitalu društva na drugu osobu, osim na s njim povezane osobe, ili na posebno tijelo.

Povjerenstvo ističe kako sukladno navedenim odredbama obveznik ne može istovremeno uz obnašanje dužnosti općinskog načelnika obavljati funkciju člana uprave drugog trgovačkog društva, neovisno je li isto u njegovom vlasništvu ili vlasništvu jedinice lokalne/regionalne samouprave.

Štoviše ukoliko je obveznik ujedno i vlasnik trgovačkog društva te ima 5% ili više udjela u vlasništvu ili dionicama isti je dužan, za vrijeme obnašanja javne dužnosti, upravljačka prava nad tim subjektom prenijeti na drugu osobu ili posebno tijelo, s iznimkom da navedeno ne može prenijeti na povezane osobe iz članka 5. stavka 6. ZSSI-a.

Obveznik je u najkraćem roku dužan razriješiti navedene situacije koje predstavljaju povredu odredbi ZSSI-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Kristina Črček, putem e-maila
2. Objava na internetskoj stranici Povjerenstva
3. Pismohrana